b'\n_START_ARTICLE_\nTaras Grigorovi\xc4\x8d \xc5\xa0ev\xc4\x8denko\n_START_SECTION_\n\xc5\xbdivot\n_START_PARAGRAPH_\n\xc5\xa0ev\xc4\x8denko je ro\xc4\x91en u kmetskoj obitelji u ukrajinskom selu Morynci, u kijevskoj guberniji tada\xc5\xa1nje carske Rusije (danas u \xc4\x8cerka\xc5\xa1ke oblasti). S devet godina umire mu majka, a dvije godine kasnije i otac. S \xc4\x8detrnaest godina postao je sluga na dvoru svoga gospodara. Jo\xc5\xa1 u djetinjstvu kod malog Tarasa primije\xc4\x87en je slikarski talent, a kako je pratio gospodara P. Engelgardta na njegovim putovanjima u Vilnius, a kasnije i u Petrograd, u hodu je u\xc4\x8dio osnove slikarstva. _NEWLINE_\xc5\xa0ev\xc4\x8denkov umjetni\xc4\x8dki talent uo\xc4\x8dio je tada utjecajni ruski slikar koji je inicirao zamisao o tome da se \xc5\xa0ev\xc4\x8denka otkupi od njegova gospodara i da mu se dodijeli sloboda. Bio je to Karl Brjullov koji je donirao portret svoga prijatelja i pjesnika Vasilija \xc5\xbdukovskog. Novcem dobivenim od prodaje portreta na lotu, 5. svibnja 1838. \xc5\xa0ev\xc4\x8denko je otkupljen od svog gospodara za 2500 rubalja.\n_START_SECTION_\nPrvi uspjeh\n_START_PARAGRAPH_\nNakon 1838. godine \xc5\xa0ev\xc4\x8denko je primljen na umjetni\xc4\x8dku akademiju u radionicu Karla Brjullova kod kojeg je \xc4\x8dak i jedno vrijeme stanovao. Nakon godinu dana od upisa na akademiju, na jednom je od ispita \xc5\xa0ev\xc4\x8denko bio nagra\xc4\x91en srebrnom medaljom za jedan svoj krajolik koji na\xc5\xbealost nije sa\xc4\x8duvan. _NEWLINE_Prva zbirka pjesama Kobzar izdana mu je 1840., iako poeziju pi\xc5\xa1e jo\xc5\xa1 iz doba djetinjstva. Kobzar \xc4\x8dine lirske pjesme i romanti\xc4\x8dne poeme. Sama rije\xc4\x8d kobzar ozna\xc4\x8dava svira\xc4\x8da narodnog ukrajinskog instrumenta kobze, a kobzari su nekad uz pratnju ovog \xc5\xbei\xc4\x8danog instrumenta pjevali dume, pjesme s domoljubnim temama o slavnoj ukrajinskoj povijesti iz doba kozaka. _NEWLINE_Ve\xc4\x87 naredne 1841. izdaje epsku poemu Hajdamaky u kojem je opisan krvavi obra\xc4\x8dun Ukrajinaca protiv poljske vlastele. Tako\xc4\x91er se oku\xc5\xa1ao i u pisanju drama. Nakon ovih uspjeha, \xc5\xa0ev\xc4\x8denko putuje u Ukrajinu gdje se susre\xc4\x87e s te\xc5\xa1kim uvjetima \xc5\xbeivota u kojemu \xc5\xbeive njegovi sunarodnjaci.\n_START_SECTION_\nProgon\n_START_PARAGRAPH_\nDana 22. o\xc5\xbeujka 1845. Vije\xc4\x87e umjetni\xc4\x8dke akademije donijelo je odluku da se \xc5\xa0ev\xc4\x8denku dodijeli titula slobodnog umjetnika. Ponovno putuje u Ukrajinu gdje se susre\xc4\x87e s \xc4\x8dlanovima \xc4\x86irilometodskog bratstva, tajne politi\xc4\x8dke organizacije koja se zalagala za \xc5\xa1iroko politi\xc4\x8dko reformiranje Ruske Carevine. Nakon \xc5\xa1to ih je carska vlada razotkrila, svi su \xc4\x8dlanovi, uklju\xc4\x8duju\xc4\x87i i \xc5\xa0ev\xc4\x8denka, bili uhi\xc4\x87eni i poslani u zatvor u Petrograd. Potom je unova\xc4\x8den u vojsku i na deset godina prognan u Orenburg duboko u unutra\xc5\xa1njosti Rusije. Car Nikola I., izri\xc4\x8du\xc4\x87i mu kaznu napisao je: "Dr\xc5\xbeati pod strogim nadzorom, sa zabranom pisanja i slikanja!"._NEWLINE_Kao vojnik orenbur\xc5\xa1koga korpusa najprije boravi u Or\xc5\xa1koj tvr\xc4\x91avi ali je zatim, kao slikar, uvr\xc5\xa1ten u ekspediciju koja je istra\xc5\xbeivala Aralsko more, pa se tako ponovno mogao baviti knji\xc5\xbeevno\xc5\xa1\xc4\x87u i umjetno\xc5\xa1\xc4\x87u. Tek mu je 1857. dodijeljen oprost uz napomenu da se ne smije vratiti ni u Petrograd, ni u Ukrajinu. Preseljen je u Ni\xc5\xbenji Novgorod, a dvije godine kasnije, u svibnju 1859. bit \xc4\x87e mu dopu\xc5\xa1ten povratak u domovinu Ukrajinu. Tu se namjeravao za stalno vratiti, pa je \xc4\x8dak i nakanio kupiti zemlju nedaleko od ukrajinskog sela Pekariv, ali je ve\xc4\x87 u srpnju iste godine optu\xc5\xbeen za bogohuljenje te biva ponovno uhi\xc4\x87en. Pu\xc5\xa1ten je uz uvjet da se doseli u Petrograd i nikad vi\xc5\xa1e ne vrati u Ukrajinu.\n_START_SECTION_\n\xc5\xa0ev\xc4\x8denkova smrt\n_START_PARAGRAPH_\nSvoje posljednje godine Taras \xc5\xa0ev\xc4\x8denko proveo je pi\xc5\xa1u\xc4\x87i poeziju, slikaju\xc4\x87i i dora\xc4\x91uju\xc4\x87i stara djela, ali nakon toliko godina provedenih u progonstvu, njegova je bolest toliko uznapredovala da mu vi\xc5\xa1e nije bilo spasa. Umire u Petrogradu 10. o\xc5\xbeujka 1861. _NEWLINE_Isprva je pokopan na jednom petrogradskom groblju. No, kako bi ispunili \xc5\xa0ev\xc4\x8denkovu \xc5\xbeelju koju je izrazio u svojoj pjesmi \xc2\xbbOporuka\xc2\xab\xc2\xa0(\xd0\x97\xd0\xb0\xd0\xbf\xd0\xbe\xd0\xb2\xd1\x96\xd1\x82) da bude pokopan u Ukrajini, nekolicina njegovih prijatelja dogovorila je premje\xc5\xa1taj njegovih posmrtnih ostataka, prvo vlakom iz Petrograda u Moskvu, a potom konjskom zapregom u voljenu mu Ukrajinu. \xc5\xa0ev\xc4\x8denko je pokopan 8. svibnja na Redovni\xc4\x8dkoj Gori (\xd0\xa7\xd0\xb5\xd1\x80\xd0\xbd\xd0\xb5\xd1\x87\xd0\xb0 \xd0\xb3\xd0\xbe\xd1\x80\xd0\xb0) uz obale Dnjepra nedaleko od ukrajinskog gradi\xc4\x87a Kaniva. Iznad njegova groba podignut je visok bre\xc5\xbeuljak koji je danas spomenik. _NEWLINE_Pra\xc4\x87en velikom nesre\xc4\x87om u ljubavi i \xc5\xbeivotu, pjesnik je umro samo sedam dana prije ukidanja kmetstva. Njegovo je \xc5\xbeivotno djelo izuzetno cijenjeno u Ukrajini i Rusiji, a njegov je utjecaj na ukrajinski jezik i knji\xc5\xbeevnost neprocjenjiv. Zbog svojih politi\xc4\x8dkih stavova naklonjenih Ukrajini, \xc5\xa0ev\xc4\x8denko nikada nije uspio u\xc4\x87i u primjeren krug najve\xc4\x87ih svjetskih knji\xc5\xbeevnika, iako ga mnogi kriti\xc4\x8dari neupitno smatraju svjetskom knji\xc5\xbeevnom veli\xc4\x8dinom.\n_START_SECTION_\nBa\xc5\xa1tina\n_START_PARAGRAPH_\nUza sve svoje zasluge za ukrajinsko slikarstvo i obilje nadahnutih ilustracija i pejza\xc5\xbea koji su nastali za vrijeme boravka na obalama Aralskog mora, Taras Grigorovi\xc4\x8d \xc5\xa0ev\xc4\x8denko prvenstveno je ukrajinski nacionalni pjesnik i preporoditelj ukrajinske knji\xc5\xbeevnosti. U njegovom je pjesni\xc4\x8dkom djelu oblikovana ukrajinska pro\xc5\xa1lost i te\xc5\xbeak \xc5\xbeivot ukrajinskog selja\xc5\xa1tva, osu\xc4\x91ivano izrabljivanje kmetova i osvaja\xc4\x8dka politika ruskog cara Nikole I.. _NEWLINE_Genetski mu je poezija vezana za tekovine ruskog i poljskog romantizma odnosno (Pu\xc5\xa1kina i Miczkiewicza), ali je u njenu osnovu utkana prvenstveno poetika ukrajinskih usmenih lirskih i epskih pjesama \xe2\x80\x93 duma. \xc5\xa0ev\xc4\x8denko nije bio nimalo nacionalno ograni\xc4\x8den, prijatelj je mnogih poljskih zato\xc4\x8denika i ruskih intelektualaca. Pi\xc5\xa1e i na ruskom jeziku. Prvu zbirku prijevoda \xc5\xa0ev\xc4\x8denkovih \xc2\xbbPjesni\xc4\x8dkih pripovijesti\xc2\xab\xc2\xa0objavio je kod nas August Haramba\xc5\xa1i\xc4\x87 1888. godine._NEWLINE_I danas se diljem Ukrajine nalaze mnogi spomenici Tarasu \xc5\xa0ev\xc4\x8denku. Najpoznatiji su onaj u Kanivu na mjestu gdje je pokopan te spomenik u sredi\xc5\xa1tu Kijeva preko puta Kijevskog dr\xc5\xbeavnog sveu\xc4\x8dili\xc5\xa1ta koje nosi njegovo ime. Ostali spomenici su mu podizani, a i jo\xc5\xa1 uvijek ih grade u drugim dr\xc5\xbeavama, posebice u postsovjetskim republikama, ali i u Kanadi i SAD-u gdje se nalazi najve\xc4\x87e ukrajinsko iseljeni\xc5\xa1tvo. Grad Aktau na obalama Kaspijskog jezera u Kazahstanu nosio je ime \xc5\xa0ev\xc4\x8denko od 1964. pa sve do neovisnosti Kazahstana 1992.. Njegovo isticanje borbe protiv ugnjetavanja razli\xc4\x8ditih naroda u Ruskom Carstvu u\xc4\x8dinilo ga je popularnim me\xc4\x91u mnogim sovjetskim disidentima.\n_START_SECTION_\nManifestacije\n_START_PARAGRAPH_\nU autonomnoj pokrajini Vojvodini u Srbiji se odr\xc5\xbeava manifestacija koja nosi ime njemu u \xc4\x8dast, Dani Tarasa \xc5\xa0ev\xc4\x8denka. Me\xc4\x91u ukrajinskim udrugama u Hrvatskoj i Bosni i Hercegovini svake godine obilje\xc5\xbeava se dan ukrajinskog velikana Tarasa \xc5\xa0ev\xc4\x8denka.'